Yohane wa Kety (kwa Kipolandi Jan z Kęt au Jan Kanty) (23 Juni 1390 - 24 Desemba 1473) alikuwa padri wa Kanisa Katoliki, mwanafalsafa, mwanafizikia na mwanateolojia kutoka Poland. Papa Klementi X alimtangaza mwenye heri tarehe 28 Machi 1676. Halafu Papa Klementi XIII alimtangaza mtakatifu tarehe 16 Julai 1767. Sikukuu yake huadhimishwa tarehe 23 Desemba, lakini pia 20 Oktoba. Alizaliwa Kęty, karibu na Oświęcim, Poland. Baada ya kusoma chuo kikuu cha Kraków alipopata digrii mbili, mwaka 1418 alifikia udaktari wa falsafa. Miaka 3 iliyofuata alifundisha falsafa na kujiandaa kwa upadrisho. Baadaye akawa gombera katika shule ya Wakanoni huko Miechow, akarudi Krakow kufundisha Sacrae Scripturae (Maandiko Matakatifu). Pia alipata udaktari wa teolojia na kuwa mkuu wa idara hiyo. Yohane alitumia muda mrefu kunakili vitabu vya Biblia, teolojia n.k. Katika fizikia, alisaidia kuendeleza theory of impetus ya Jean Buridan, akitangulia michango ya Galileo Galilei na Isaac Newton. Huko Kraków, alijulikana sana kwa huruma na ukarimu wake kwa maskini, hasa wanafunzi wa chuo kikuu wenye shida. Alijipatia mahitaji halisi tu, ili kugawa mara kwa mara misaada kwa mafukara.